תמיר הימן

תמיר הימן (נולד בשנת 1968) הוא קצין צה"ל במילואים בדרגת אלוף המכהן כמנהל המכון למחקרי ביטחון לאומי. כיהן כראש אמ"ן, כמפקד הגיס הצפוני ומפקד המכללות הצבאיות.

 ביוגרפיה 
ממוזער|250px|טקס חילופי מפקד המכללה לביטחון לאומי, אוגוסט 2015.
250px|ממוזער|היימן משוחח עם שגריר ארצות הברית בישראל ג'ק לו במסגרת כנס של המכון למחקרי ביטחון לאומי, ספטמבר 2024
הימן גדל בבת ים והתגייס לצה"ל ב-1987, לחיל השריון. שירת כטען-קשר בגדוד 82 של חטיבה 7 והשתתף בלחימה בדרום לבנון כשהוצב עם יחידתו במוצב ריחן. בהמשך השלים קורס מפקדי טנקים. לאחר קורס קצינים חזר לגדוד כמפקד מחלקה ובהמשך שירת כמדריך בקורס קציני שריון. לאחר שירות כמפקד פלוגה מבצעית חזר לקורס הקצינים כמפקד פלוגה.

לאחר לימודים במכללה הבין-זרועית לפיקוד ולמטה בשנים 1996–1998 שירת כסגן מפקד גדוד 77 של חטיבה 7, עוזר קצין אג"ם בעוצבת געש, מפקד גדוד 75 של חטיבה 7 ומפקד גדוד 196 בקורס קציני שריון. קודם לדרגת אלוף-משנה ויצא ללימודים במכללה לביטחון לאומי כשבמקביל פיקד על "עוצבת ראם", חטיבת שריון במילואים. היה קצין פרויקט גדר ההפרדה בפיקוד המרכז ומפקד חטיבת אפרים. ב-2005 מונה למפקד חטיבה 460, חטיבת ההכשרות של חיל השריון, ושירת בתפקיד זה עד אחרי מלחמת לבנון השנייה. בהמשך מונה לקצין אג"ם פיקוד הצפון ובמהלך 2008 קודם לדרגת תת-אלוף והחליף את יואב הר אבן בפיקוד על עוצבת המפץ, אוגדה משוריינת. במקביל כיהן הימן כמפקד המרכז לאימון מפקדות בזרוע היבשה ומפקד קורס מפקדי חטיבות.

ביולי 2011 מונה למפקד עוצבת געש, אוגדה משוריינת סדירה ברמת הגולן וכיהן בתפקיד עד יולי 2013. תקופת כהונתו התאפיינה בהתמודדות האוגדה עם גלישת מלחמת האזרחים בסוריה לשטחי ישראל, כולל אירועי ירי על כוחות צה"ל, נפילת פגזי מרגמות וירי תגובה ישראלי שהשמיד עמדות צבא סוריה. בגבול הוקם בית חולים שדה לקליטת פצועים מסוריה, אוישו מוצבים נטושים ובוצעו עבודות תשתית לחיזוק גדר הגבול.

לאחר מכן שימש הימן כראש חטיבת תורה והדרכה באמ"ץ. ב-5 בפברואר 2015 הועלה הימן לדרגת אלוף, ומספר ימים לאחר מכן ב-8 בפברואר נכנס לתפקידו כמפקד הגיס הצפוני. באוגוסט 2015 מונה למפקד המכללות הצבאיות במקביל לתפקידו כמפקד גיס.

 ראש אמ"ן 
ב-28 במרץ 2018 נכנס לתפקידו כראש אמ"ן. ושימש בתפקידו בין היתר במהלך המבצע המיוחד בח'אן יונס, במבצע חגורה שחורה ובמבצע שומר החומות.

במהלך שירותו כראש אמ"ן העריך היימן שהסבירות למלחמה בזמן הקרוב עם חמאס וחזבאללה היא נמוכה אך המצב נפיץ. כמו כן סבר שחמאס מורתע מסבבי לחימה ולא מעוניין בעימות עם ישראל אלא בהסדרה. בעקבות ירי רקטות ופצצות מרגמה על ידי חמאס בלילה שבין 23 ל־24 באפריל 2021, הצטרף אמ"ן בראשותו של היימן לגישת ראש השב"כ שהמליץ על תקיפה נגד החמאס, אולם הקבינט סירב, עד פתיחת מבצע שומר החומות.

ב-5 באוקטובר 2021 סיים את תפקידו והשתחרר מצה"ל.

 לאחר סיום שירותו הצבאי 
בשנת 2022 נכנס לתפקידו כמנהל המכון למחקרי ביטחון לאומי במקומו של אודי דקל.

באוגוסט 2022 העריך שהשנה השקטה בחזית העזתית הייתה הודות למבצע שומר החומות, למדיניות התגובה להפרות, ולעידוד הפעילות הכלכלית בעזה.

בינואר 2024 מונה לראש המכון למחקרי ביטחון לאומי, ומינויו צפוי להיכנס לתוקף בחודש מאי של אותה שנה.

חיים אישיים
הימן בוגר המכללה הבין-זרועית לפיקוד ולמטה, בעל תואר ראשון במדע המדינה ובכלכלה מאוניברסיטת בר-אילן ותואר שני מהמכללה לביטחון לאומי ואוניברסיטת חיפה. הוא נשוי ואב לשניים ומתגורר בבת חפר. אחיו הוא שופט בית המשפט המחוזי בתל אביב אברהם הימן.

קישורים חיצוניים














 הכישלון המודיעיני ב-7 באוקטובר: ריאיון עם ראש אמ"ן לשעבר

ביאורים

 הערות שוליים 

קטגוריה:מפקדי עוצבת המפץ
קטגוריה:מפקדי עוצבת געש
קטגוריה:מפקדי חטיבה 460
קטגוריה:מפקדי עוצבת ראם
קטגוריה:מפקדי חטיבת אפרים
קטגוריה:מפקדי קורס מפקדי פלוגות ומפקדי גדודים
קטגוריה:מפקדי קורס מפקדי חטיבות
קטגוריה:ראשי חטיבת תורה והדרכה
קטגוריה:מפקדי גייסות בצה"ל
קטגוריה:חברי המטה הכללי של צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:מפקדי גדוד 75
קטגוריה:מפקדי גדודים בחטיבה 460
קטגוריה:מפקדי המכללות הצבאיות
קטגוריה:ראשי אמ"ן
קטגוריה:אלופי צה"ל
קטגוריה:בוגרי המכללה לביטחון לאומי
קטגוריה:בוגרי אוניברסיטת בר-אילן
קטגוריה:בת חפר: אישים
קטגוריה:חיילי גדוד 77
קטגוריה:מפקדי חטיבות במלחמת לבנון השנייה
קטגוריה:ישראלים שנולדו ב-1969